b'\n_START_ARTICLE_\nVerdens autismedag\n_START_PARAGRAPH_\nVerdens autismedag, offisielt kalt FN-dagen for bevissthet rundt autisme, er en internasjonalt anerkjent FN-dag som markeres 2. april hvert \xc3\xa5r for \xc3\xa5 \xc3\xb8ke bevisstheten rundt autisme og autismespekterdiagnoser. Dagen ble vedtatt i 2007 og markert f\xc3\xb8rste gang i 2008. Hvert \xc3\xa5r markeres dagen i FN sitt hovedkontor i New York, samtidig som FNs medlemsland oppfordres til \xc3\xa5 gj\xc3\xb8re egne tiltak for \xc3\xa5 \xc3\xb8ke bevisstheten rundt autisme. Flere foreninger og organisasjoner har ogs\xc3\xa5 innf\xc3\xb8rt egne markeringer den 2. april. Verdens autismedag assosieres av flere med fargen bl\xc3\xa5tt og en av de mest kjente markeringene er \xc2\xabLight It Up Blue\xc2\xbb kampanjen hvor kjente byggverk lyses opp med bl\xc3\xa5tt lys for \xc3\xa5 markere sin st\xc3\xb8tte til autismedagen. Eksempler p\xc3\xa5 kjente landemerker som har deltatt i \xc2\xabLight It Up Blue\xc2\xbb kampanjen er Giza-pyramiden, Operahuset i Sydney, Empire State Building og Det hvite hus.'